विष्णुस्मृतिः/सप्तचत्वारिंशत्तमोऽध्यायः
अथ चान्द्रायणं  । । ४७.१  । ।

ग्रासानविकारानश्नीयात् । । ४७.२  । ।

तांश्चन्द्रकलाभिवृद्धौ वर्धयेत्, हानौ ह्रासयेत्, अमावास्यायां नाश्नीयात् । एष चान्द्रायणो यवमध्यः  । । ४७.३  । ।

पिपीलिकामध्यो वा  । । ४७.४  । ।

यस्यामावास्या मध्ये भवति स पिपीलिकामध्यः  । । ४७.५  । ।

यस्य पौर्णमासी स यवमध्यः  । । ४७.६  । ।

अष्टौ ग्रासान्प्रतिदिवसं मासं अश्नीयात्स यतिचान्द्रायणः  । । ४७.७  । ।

सायं प्रातश्चतुरश्चतुरः स शिशुचान्द्रायणः  । । ४७.८  । ।

यथा कथंचित्षष्ट्योनां त्रिशतीं मासेनाश्नीयात्स सामान्यचान्द्रायणः  । । ४७.९  । ।

व्रतं एतत्पुरा भूमि कृत्वा सप्तर्षयोऽमलाः   ।
प्राप्तवन्तः परं स्थानं ब्रह्मा रुद्रस्तथैव च   । । ४७.१०  । ।